REGOLAMENT TAL-KUMMISSJONI (KE) Nru 936/2005
tal-20 ta' Ġunju 2005
li jemenda r-Regolament (KE) Nru 14/2004, b'rigward il-bilanċ provviżorju ta' fornituri tad-dipartimenti Franċiżi lil hinn minn Franza għas-settur taċ-ċereali, taż-żejt veġetali u prodotti ta' frott u ħxejjex proċessati u l-fornitura ta' ċerti annimali ħajjin
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1452/2001 tat-28 ta' Ġunju 2001 li jintroduċi miżuri speċifiċi għal ċerti prodotti tal-agrikultura għad-dipartimenti Franċiżi lil hinn minn Franza, li jemenda d-Direttiva 72/462/KEE u jħassar ir-Regolamenti (KEE) Nru 525/77 u (KEE) Nru 3763/91 (Poseidom) (1) u partikolarment l-Artikolu 3(6) u l-Artikolu 6(5) tiegħu,
Billi:
(1)
Ir-Regolament tal-Kummissjoni (KE) Nru 14/2004 tat-30 ta' Diċembru 2003 li jistabbilixxi l-bilanċi provviżorji u jiffissa għajnuniet Komunitarji għall-fornitura ta' ċerti prodotti essenzjali għal konsum mill-bniedem, għal ipproċessar u bħala prodotti agrikoli u għall-fornitura ta' annimali ħajjin u bajd lir-reġjuni l-aktar imbiegħda skont ir-Regolamenti tal-Kunsill (KE) Nru 1452/2001, (KE) Nru 1453/2001 u (KE) Nru 1454/2001 (2), jistabbilixxi bilanċi provviżorji ta' fornitura u jiffissa l-għajnuna Komunitarja.
(2)
Il-livell attwali ta' twettiq tal-bilanċi annwali ta' provvista f'ċereali, f'żejt veġetali u f'prodotti ta' frott u ħxejjex proċessati kif ukoll tal-fornitura ta' annimali ħajjin, għad-dipartimenti Franċiżi lil hinn minn Franza, juri li l-kwantitajiet iffissati għall-provvista tal-prodotti msemmija hawn fuq huma inqas mill-bżonnijiet minħabba talba ogħla milli dik prevista.
(3)
Intwera bżonn partikolari għall-provvista ta' tadam tal-bott. Għaż-żerriegħa tal-patata, il-kwantitajiet miktuba fil-bilanċ huma ogħla mill-implimentazzjoni attwali. Għal dak li għandu x'jaqsam mal-bufli, il-flieles u l-bajd, ċerti karatteristiċi ta' prodotti għandhom jiġu addattati mal-bżonnijiet li ntwerew fl-irziezet tad-dipartimenti Franċiżi lil hinn minn Franza.
(4)
Għalhekk, jeħtieġ li l-kwantitajiet u d-deskrizzjonijiet tal-prodotti u l-annimali msemmija hawn fuq jiġu addattati mal-bżonnijiet tad-dipartimenti Franċiżi kkonċernati lil hinn minn Franza.
(5)
Il-miżuri stipulati f'dan ir-Regolament huma skont l-opinjonijiet tal-kumitati ta' ġestjoni tal-prodotti kkonċernati,
ADOTTAT DAN IR-REGOLAMENT:
Artikolu 1
Ir-Regolament (KE) Nru 14/2004 hu emendat kif ġej:
1)
il-partijiet 1, 2, 3 u 4 tal-Anness I jinbidlu bit-test li jidher fl-Anness I ta' dan ir-Regolament.
2)
il-partijiet 1, 2, 3 u 4 tal-Anness II jinbidlu bit-test li jidher fl-Anness II ta' dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 20 ta' Ġunju 2005.